text: Dansk Folkeparti har lært noget af SF
  20 marts 2013 kl. 07.38
  Jesper Petersens afgang fra SF har været en lære for Dansk Folkeparti.
  - Jeg har i den grad lært af den situation, som SF står i. Hvis man gør så meget for at komme i regering, så det bliver et mål i sig selv, at man kommer til at slippe de politiske pejlemærker, så gør man jo sig selv og sine vælgere en kæmpe bjørnetjeneste, siger Dansk Folkepartis formand Kristian Thulesen Dahl til DR.
  - SF har gjort alt for at komme i regering, selv om man har skullet file så meget på sine egne synspunkter, at partiet nærmest ikke er til at kende igen.
  - Dansk Folkeparti skal ikke stå i den situation. Så det der med at søge regeringsdeltagelse nærmest for enhver pris, det bliver ikke hos DF, siger Kristian Thulesen Dahl.
  